Gedagte vir die dag: By ’n sterk man voel ek veiligFoto: pixabay.com Die Here is my krag, my beskermer wat ek met my hele hart vertrou. Hy help my en my hart is vol vreugde. Die Here is ’n sterkte vir sy volk, ’n veilige skuilplek vir sy gesalfde. (Psalm 28:7-8) Die Here het mans se liggame sterker en groter gemaak as vroue s’n. Daarom is dit vir ’n man lekker om die sterk een in die huis te wees wat dinge doen wat sy vrou nie kan nie, en wat sy kinders in die lug kan gooi en vang. Daar is egter ook ’n slegte kant van hierdie manlike krag. In Suid-Afrika is bevind dat 20-33% van vroue fisiese geweld beleef het van hul intieme lewensmaat. Die kanse vir aanranding vir ’n vrou deur ’n lewensmaat is groter as deur ’n onbekende misdadiger. Mans gebruik dus hul Godgegewe krag soms om te beseer, eerder as vir die doel waarvoor God dit gegee het, naamlik om te beskerm en te laat veilig voel. Wanneer my krag buite beheer raak deur woede, boelie of magsmisbruik, maak dit bang en seer. Huishoudelike geweld word meestal goed weggesteek. Nét jy sal weet as jy ’n slagoffer is. God gee selfbeheersing en God gee helpers wat jou hiermee kan help. Doen vandag iets hieraan. ’n Man se roeping is beheersde krag. Ek is ’n kragman wanneer my mense langs my veilig voel. Ons lees in Psalm 28:7-8 van ons sterk God se krag wat ons nooit bang maak nie, maar juis eerder rustig.